Монгол Улсын Их Хурлын 2008 оны хаврын ээлжит чуулганы Төрийн байгуулалтын байнгын хорооны 4 дүгээр сарын 10-ны өдөр /Пүрэв гараг/-ийн хуралдаан 14 цаг 20 минутад Төрийн ордны “А” танхимд эхлэв.

Байнгын хорооны дарга, УИХ-ын гишүүн Д.Дондог ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 21 гишүүнээс 14 гишүүн ирж, 66.6 хувийн ирцтэй байв.

            Чөлөөтэй: Д.Идэвхтэн, А.Мурат, Б.Эрдэнэбат
            Өвчтэй: М.Зоригт, Ч.Содномцэрэн
Тасалсан: Ц.Батаа, Д.Туяа.

Нэг. Орон нутгийн Хурлын сонгуулийн тухай хуульд нэмэлт, өөрчлөлт оруулах тухай /УИХ-ын гишүүн Ч.Раднаа нарын 6 гишүүний санаачилсан/ хуулийн төсөл /анхны хэлэлцүүлэг/

            Хэлэлцэж буй асуудалтай холбогдуулан Сонгуулийн ерөнхий хорооны дарга Б.Баттулга, нарийн бичгийн дарга Б.Баярсайхан, УИХ-ын Тамгын газрын зөвлөх Т.Оюунчимэг, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.

Хуулийн төслийг анхны хэлэлцүүлэгт бэлтгэх явцад УИХ-ын гишүүдээс гаргасан зарчмын зөрүүтэй саналын томъёоллын талаар УИХ-ын гишүүн Ч.Раднаа танилцуулав.

Дээрх асуудалтай холбогдуулан УИХ-ын гишүүн А.Цанжид, Э.Бат-Үүл, Ж.Гүррагчаа, С.Баярцогт, Су.Батболд нарын асуусан асуултад УИХ-ын гишүүн Ч.Раднаа хариулж, тайлбар хийв.

Д.Дондог: Аймгийн хурлын төлөөлөгчийг 1-З мандаттай тойргоос, сум, нийслэл, дүүргийн хурлын төлөөлөгчийг З-4 мандаттай тойргоос тус тус сонгоно гэсэн заалтын “3-4 мандаттай” гэдгийн дараа “томсгосон” гэж оруулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн             8
Татгалзсан               3
Бүгд                            11
Гишүүдийн олонхийн саналаар дэмжигдлээ.

Нэгээс олон төлөөлөгч сонгох сумдад олон мандаттай томсгосон тойрог байна гэсэн саналыг дэмжиж байгаа гишүүд гараа өргөнө үү.

Зөвшөөрсөн             9
Татгалзсан               3
Бүгд                            11
Гишүүдийн олонхийн саналаар дэмжигдлээ.

Аймгийн хурлын төлөөлөгчийг сонгох тойргийг байгуулахад тухайн аймгийн сум бүрт тойрог байхаар зохион байгуулна гэсэн саналыг дэмжиж байгаа гишүүд гараа өргөнө үү.

Зөвшөөрсөн             8
Татгалзсан               3
Бүгд                            11
Гишүүдийн олонхийн саналаар дэмжигдлээ.

Тухайн шатны хурал орон нутгийн хурлын сонгуулийн тойргийг санал авах өдрөөс “6-гаас доошгүй сар”-ын өмнө байгуулна” гэснийг  “5 сар” болгох гэсэн саналыг дэмжиж байгаа гишүүд гараа өргөнө үү.

Зөвшөөрсөн             7
Татгалзсан               4
Бүгд                            11
Гишүүдийн олонхийн саналаар дэмжигдлээ.

Дээрх саналтай холбогдуулан УИХ-ын гишүүн Ч.Раднаа тайлбар хийж, УИХ-ын гишүүн Д.Одхүү, С.Баярцогт, А.Цанжид, Н.Батбаяр, Ж.Гүррагчаа, М.Энхсайхан нар санал хэлэв.

Д.Дондог: УИХ-ын гишүүн Ч.Раднаагийн гаргасан “тухайн тойрогт ногдох мандатын тооноос илүү нэр дэвшигчийн төлөө санал өгсөн бол хүчингүй” гэсэн саналыг дэмжиж байгаа гишүүд гараа өргөнө үү.

Зөвшөөрсөн             3
Татгалзсан               8
Бүгд                            11
Гишүүдийн олонхийн саналаар дэмжигдсэнгүй.

Цөөнх: Су.Батболд, Э.Бат-Үүл

Орон нутгийн Хурлын сонгуулийн тухай хуульд нэмэлт, өөрчлөлт оруулах тухай /УИХ-ын гишүүн Ч.Раднаа нарын 6 гишүүний санаачилсан/ хуулийн төслийг УИХ-ын чуулганы нэгдсэн хуралдаанд анхны хэлэлцүүлэгт оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн             7
Татгалзсан               4
Бүгд                            11
Гишүүдийн олонхийн саналаар дэмжигдлээ.

Байнгын хорооноос гаргасан санал, дүгнэлтийг УИХ-ын гишүүн Д.Дондог УИХ-ын чуулганы нэгдсэн хуралдаанд танилцуулахаар тогтов.

Уг асуудлыг 15 цаг 10 минутад хэлэлцэж дуусав.

Хоёр. Орон нутгийн Хурлын сонгуулийн тухай хуульд өөрчлөлт оруулах тухай /УИХ-ын гишүүн Э.Бат-Үүл, Р.Эрдэнэбүрэн нарын санаачилсан/ хуулийн төсөл /анхны хэлэлцүүлэг/

Хэлэлцэж буй асуудалтай холбогдуулан Сонгуулийн ерөнхий хорооны дарга Б.Баттулга, нарийн бичгийн дарга Б.Баярсайхан, УИХ-ын Тамгын газрын зөвлөх Т.Оюунчимэг, Төрийн байгуулалтын байнгын хорооны референт Г.Чагнаадорж нарын бүрэлдэхүүнтэй ажлын хэсэг байлцав.

Хуулийн төслийг анхны хэлэлцүүлэгт бэлтгэх явцад УИХ-ын гишүүдээс гаргасан зарчмын зөрүүтэй саналын томъёоллын талаар УИХ-ын гишүүн С.Баярцогт, С.Ламбаа, Ч.Раднаа,  Д.Дондог, М.Энхсайхан Су.Батболд, Д.Одхүү,  Ц.Нямдорж нар санал хэлэв.

УИХ дахь МАХН-ын бүлгийн дарга Ц.Нямдорж уг асуудлыг бүлгийн хуралдаанаар хэлэлцэх шаардлагатай байна гэсэн санал гаргаж хуралдаан түр завсарлав.

Хуралдаан 15 цаг 35 минутад өндөрлөв.

Тэмдэглэлтэй танилцсан:
ТӨРИЙН  БАЙГУУЛАЛТЫН
 БАЙНГЫН ХОРООНЫ ДАРГА                                                         Д.ДОНДОГ

            Тэмдэглэл хөтөлсөн:
            ХУРАЛДААНЫ НАРИЙН
                 БИЧГИЙН ДАРГА                                                                           В.ОЮУН

МОНГОЛ УЛСЫН ИХ ХУРЛЫН 2008 ОНЫ ХАВРЫН ЭЭЛЖИТ
ЧУУЛГАНЫ  ТӨРИЙН БАЙГУУЛАЛТЫН БАЙНГЫН ХОРООНЫ
4  ДҮГЭЭР САРЫН 10-НЫ ӨДӨР /МЯГМАР ГАРАГ/-ИЙН
ХУРАЛДААНЫ ДЭЛГЭРЭНГҮЙ ТЭМДЭГЛЭЛ

            Д.Дондог: Анхны хэлэлцүүлэгтэй холбоотойгоор Раднаа нарын гишүүдийн санаачилсан хуулийн төсөл дээр тодорхой зарим нэгэн саналуудыг нягтлахгүй бол болохгүй байна. Оюунчимэг, Раднаа гуай нар ажилласан байгаа.Томъёоллыг та бүхэнд танилцуулъя та бүхэн анхаараарай.

Яагаад вэ гэхээр нэг сумыг аймгийн тойрог дээр нэг сумыг нэг тойрог болгож өгөхгүй бол хүн ам олонтой сумаас нь хүмүүс сонгогдоод хүн ам цөөтэй сумаас ганц ч хүн сонгогдохгүй вариантууд бий болчих гээд байгаа учраас нэгээс гурван тойрог гэдгээ дотор нь зааглаж нарийвчилж хэлж өгөхгүй бол болохгүй байна гэдгийг хэлэх байна.

Бас нэг хоёр санал байгаа. Тэрийг Раднаа гишүүн танилцуулчихъя. Бид нар тал талаас нь ярьж байгаа томъёоллыг нь зөв олоод гаргачихмаар байна.

Раднаа гишүүн.

Ч.Раднаа: Энэ дээр гурван санал нэмж хураалгах бодолтой байгаа юм. Хэлэлцэх үед гарч байсан , гишүүдээс гарч байсан саналыг тусгаж 5.1 гэдэг заалтныхаа ард талд 5.2-ыг шинээр оруулж өгье. Одоогийн 5.2-ыг нь 5.3 болоод хойшоо ухарчих байх.

5.2-т ийм заалт оруулъя гэж байгаа юм.

Энэ хуулийн 5.1-д заасан аймгийн хурлын төлөөлөгчийг сонгох тойргийг байгуулахдаа тухайн аймгийн сум бүрт тойрог байхаар зохион байгуулах бөгөөд 2-З мандаттай тойрог нь томсгосон байна гэж. Энэ ямар учиртай вэ гэхээр суманд ямар ч гэсэн нэг мандаттай, нэг төлөөлөгч сонгодог сум ч гэсэн тэр хэвээрээ байна гэдгийг бичээд тогтоож өгөөд, хоёроос гурван мандаттай тойргийг томсгож хийхгүй бол хоёроос гурван төлөөлөгч сонгодог сумдууд нэг нэгээр нь тойрог байгуулчихвий гэдгийг хааж өгөх, томсгож нэг олон мандаттай томсгосон тойрог байна гэдгийг нь хэлж өгье гэж байгаа юм.

Хоёрдугаарт тухайн шатны хурал орон нутгийн хурлын сонгуулийн тойргийг санал авах өдрөөс 6-гаас доошгүй сарын өмнө байгуулахаар оруулсан байгаа. Энийгээ 5 сар болгоё гэж байгаа юм одоо амжихгүй нь. Өнөөдөр маргааш мэдээж батлагдахгүй, батлагдчихна гэхэд ёсчлогдох, тэгээд хоригийн хугацаа гэсээр байгаад энэ хуулийн хугацаа өнгөрөх нь. Тийм учраас 6-г бол 5 сараас доошгүй болгоё гэж ийм санал оруулж байгаа юм.

Гуравдугаарт нь сонгогч тухайн тойрогт ногдсон мандатын тооноос дутуу нэр дэвшигчийн төлөө санал өгсөн байх юм бол саналын хуудсыг хүчинтэйд тооцож байхаар оруулъя гэж байгаа юм. Тэгэхээр хоёр хүн өрсөлдөж байхад Доржийг нь дэмжээд Долгорыг нь дэмжээгүй байх үед Доржийг дэмжсэн нь Долгорыг дэмжээгүйн төлөө хүчингүй болчихоод байна. Тийм учраас дутуу байж болох юм, илүү байж болохгүй. Хоёр мандаттай үед гурван хүн дугуйлах нь үнэхээр хүчингүй байг, хоёр мандаттай нэг хүн дугуйлсан бол хүчинтэй байхаар ингэж оруулъя гэсэн ийм л гурван юм зарчмын зөрүүтэй саналын томъёолол болгож хураалгая гэсэн. Саяны хэлэлцэх үед гарч ирсэн гишүүдийн саналаас үзэхэд нэг ийм юм оруулахаар л болж байх шиг байна.

Д.Дондог: Саяын саналуудыг гишүүд анхааралтай сонссон байх. Гурван саналаар зарчмын зөрүүтэй санал хураалгая гэж. Эхнийх бол тойргийн мандаттай холбоотой. Түрүүн би тайлбарласан. 1-3 мандаттай гээд хийчихээр нэг гэдэг нь сум бүрт нэг тойрог байна гэсэн үг дор хаяж. Хүн ам олонтой сумдынх нь бол 2-3 төв суурин газар буюу түрүүний Орхон, Дархан аймгийн төвүүд эд нар бол 2-3 байх боломжийг нээж өгч байгаа юм.

Хоёрдугаарт нь Орон нутгийн сонгуулийн хуулинд болохоор зэрэг 6 сарын өмнө тойргийг байгуулахаар заачихсан байгаа юм. Өнөөдөр, өчигдөр эд нар тойргуудаа аймаг, сумдууд байгуулж байгаа. Тэгэхээр энэ хууль гараад буцаж очиод тойрог байгуулах хугацаа түрүүнийхээ хуультай зөрчилдөх гээд байгаа учраас нэгэнтээ оруулж байгаа энэ заалттай холбогдуулаад 6 сар гэснийг 5 сар болгочихъё гэж байна.

Гуравдугаарт нь Их Хурлын сонгуулийн хуулин дээр бас байж байгаа төдөөс илүүгүй гээд.

Тэгэхээр дутуу нь нээлттэй байхаар хийж өгөхгүй бол нэг хуулинд нь дутуу нь нээлттэй, нөгөө  хуулинд нь яг тулгачихсан юм хийгээд болж өгөхгүй байна гээд дутуу гэдгийг авчихъя гэсэн ийм З санал хэлээд байна. Асуулт байна уу.

Өөрөөр хэлбэл 4 хүртэл хүний нэрийг дугуйлна гэхээр 4 хүний нэр дугуйлна гээд хийчихээр чинь заавал 4-ийг дугуйлах гээд байгаа юм. 4 хүртэл гээд илүү дугуйлж болохгүй гэдгээр нь хийгээд дутуу дугуйлж болохгүй гэдгийг нь хасаж хаях гээд байгаа байхгүй юү. Өөрөөр хэлбэл дутуу дугуйлж болохыг нээлттэй хийхгээд байгаа юм.

Ч.Раднаа: Их Хурлын сонгуулийн дүрмэнд ч гэсэн хоёр гишүүн сонгогдох байтал чинь З хүн дугуйлсан тэр хуудас хүчингүй болчихож байгаа юм. Их Хурлынх дээр Их Хурлын дээд шүүхийн тайлбар гараад хоёр гишүүн сонгогдох ёстой юмны 1-ий дугуйлчихсан байхад 1-ийг нь хүчинтэйд тооцож байх юм. Тэгэхээр энэ дээр яг адилхан.

Д.Дондог: Эхний томъёолол дээр санал байна уу болчихсон гэж ойлгож байна уу. Энэ бусад гишүүд.

Ч.Раднаа: Эхнийх бол асуудал байхгүй л дээ. Тэр нь Засаг захиргаа, нутаг  дэвсгэрийн нэгжийн хуулийн 10 дээр жагсаагаад өгчихсөн байгаа. 2000 хүн амтай сум нь 15, 2000-5000 нь 20, 21, 5000-аас дээш 9000 25 гээд тэрийг нь өөр  өөр тогтоогоод өгчихсөн байгаа.

Д.Дондог: Бат-Үүл.

Э.Бат-Үүл:  Эхнийх  чинь юу билээ.

Ч.Раднаа: Эхнийх ийм юм байгаа юм. Хуучин аймгийн хурлын төлөөлөгчийг 1-3 мандаттай тойргоос сонгоно гэж задалж өгөөд байгаа юм л даа. Яагаад вэ гэхээр нэг мандаттайг чинь сум бүрт нэг тойрог байхаар зохион байгуулна гэж болгож өгч байгаа юм. Дээр нь 2-3 мандаттай тойрог нь томсгосон байна шүү. Тэрнээс З мандаттай, тэгсэн мөртлөөсөө 1-З гэж байгаа учраас сумаа З  битгий хуваачихаарай. 2 төлөөлөгчийг сонгодог бол сумаа битгий хоёр хуваачихаарай. Битгий дөрөв хуваачихаарай, томсгосон байна шүү. Сум чинь нэг л тойрог байна шүү гэдгийг энэ дотроо багтааж өгч байгаа юм.

Хоёроос гурван мандаттай тойрог байна гэдэг дээрээ томсгосон тойрог байна гэхгүй бол болж өгөхгүй байгаа юм.

Э.Бат-Үүл:  Тэгээд томсгосон гэсэн үг чинь юу гэсэн үг вэ.

Д.Дондог: Дараа нь ингэнэ гэсэн үг шүү дээ. Дараа нь сонгууль явахад сум бүрээс нэг тойрог болоод нэг хүн гарцаагүй сонгогдож байдаг. Хүн ам нь олон сумаас хоёр, гурван мандаттай болоод тойрог нь томсоод явчихдаг ийм л юм хийх гээд байгаа байхгүй юү. Тэгэхээр наад томъёолол чинь дараа нь зөрчигдөхгүйгээр хэрэгжих боломж дээр анхаарал хандуулаач гэж хэлээд байгаа юм.

Жишээ нь Төв аймаг 27 сумтай гэхээр 27 сумаас сум тус бүрээс нэг хүн сонгогдох гээд байгаа юм. Заримаас нь болно. Дор хаяж нэг хүн сумаас сонгогдох гээд байгаа байхгүй юү. Тэгэхгүй болохоор жижиг сум, хоёр сум хоёрыг нийлүүлээд нэг тойрог хийчихээр хүн ам олонтой сумаас нь хоёр хүн сонгогдчихоод нөгөө сумаас нь хүн сонгогдохгүй үлдэх вариант гарчих гээд байгаа байхгүй юү.

Ч.Раднаа: Тийм тэрийгээ хийж өгч байгаа юм. Сум бүрт дор хаяж нэг тойрог байна.

Э.Бат-Үүл: Томсгосон гэдгийгээ зүгээр л томсгосон тойргоос хоёроос гурван мандаттай байна гэхээр ойлгогдож байгаа юү. Би нэг ажиллаж байхад иргэдийн байгууллага нэр дэвшүүлэх эрхийг өгсөн санагдаад байх юм.

Д.Дондог:  Байхгүй, өгөөгүй. Анх өргөн барихад нь хасаад хаячихсан шүү дээ.

Э.Бат-Үүл: Бие дааж нэр дэвшүүлнэ, намууд нэр дэвшүүлнэ, иргэний байгууллагууд нэр дэвшүүлнэ гээд оруулчихъя гээд ярьж байсан санагдаад байх юм.

Д.Дондог: Иргэний байгууллага нь  дэмжээгүй юм. Намууд бас дэмжээгүй юм.

Э.Бат-Үүл: Иргэдийн байгууллага нь дэмжээгүй юмуу.

Д.Дондог: Дэмжээгүй юм.

Э.Бат-Үүл: Яах вэ нөгөө Иргэдийн хурал гэдэг утгыг л хадгалах гээд л.

Д.Дондог: Анх тэгж хийгээд дэмжигдээгүй, намууд зөвшилцөөгүй, Үндсэн хуулийн зарчим бол Их  Хурал орон нутгийн Хурлууд адилхан байх зарчмаа бариад явж байя гээд дэмжигдээгүй хасчихаад улс төрийн намаас, нам эвслээс бие даачихсан гурван юм үлдсэн юм.

Цанжид гишүүн саналаа хэлье. Саяын зарчмын зөрүүтэй санал дээр

А.Цанжид: Нэгээс илүү Иргэдийн хурлын төлөөлөгч сонгох сумд олон мандаттай томсгосон тойрог байгуулна, мандат нь ногдох хэмжээгээрээ байх нь тодорхой шүү дээ,  аймгийн хурлын тухай ярьж байгаа тиймээ.

Э.Бат-Үүл: Сумынх яаж яриад байгаа бэ.

А.Цанжид: Сумынх бол хамаагүй л дээ. Сумандаа 15 юмуу 20-ыг сонгоно.

Ж.Гүррагчаа:  Энэ чинь ерөнхий мандат маань юу болж байгаа вэ.

Д.Дондог: Гүррагчаа гишүүн.

Ж.Гүррагчаа: Нэг мандаттай нэг тойргоос нэг хүн сонгогдож байгаа чинь олон мандаттай системтэйгээ яаж уялдаж байгаа юм бэ.

Ч.Раднаа: Нэгээс олон төлөөлөгч сонгох сумдад нь олон мандаттай.

Ж.Гүррагчаа: Харин тийм нэг мандаттай нэг тойргоос нэг хүн сонгогдож байна шүү дээ. Тэр чинь тэгээд олон мандаттай системд орж байгаа энэ системтэйгээ  яаж уялдаж байгаа юм бэ. Ганцхан тойргоос, нэг тойргоос нэг хүн сонгох уу.

Ч.Раднаа: Уялдахгүй.

Ж.Гүррагчаа:  Тэгээд энэ чинь олон мандаттай болгож байгаа шүү дээ. Тийм юмруу л оруулж байгаа биз дээ.

Ч.Раднаа: Үгүй. Нэг нь бол нэгээрээ л байна.

Ж.Гүррагчаа: Энэ чинь ямар гээгч систем нь болж байгаа юм бэ.

Ч.Раднаа: Алтайн цаадах говьд байгаа нэг сум бол нэг хүн л сонгогддогоороо л сонгогдоно.

Ж.Гүррагчаа: Тэгэхээр яах вэ надад тайлбарлаж болно. Ер нь энэ дэлхийн жишигтээ хаашаа юм болж байгаа юм бэ. Холион бантан хийгээд ийм сонин юм болчихож байгаа юм бишүү.

А.Цанжид: Тийм юм бас дэлхийн жишиг яривал байдаг юм. Жишээ нь Данид олон мандаттай пропорциональ системтэй. Тэгэхдээ Данийн эзэмшилд байдаг, далайд байдаг арлаа нэгийг сонгоно гээд арлын нэрийг заагаад хэлчихсэн хуулиндаа заалттай байдаг. Хэдийгээр олон мандаттай пропорциональ системтэй ч  гэсэн.

Д.Дондог: Эсвэл олон мандаттай гэдгээрээ хийчихээд тэгээд олон мандатаасаа заавал сум сумаас хүн сонгогдоно гэж хийх юмуу.

Жишээлбэл 2-оос З мандаттай гэж хийчихээд нэг гэхгүйгээр 2-З мандаттай гэж хийчихээд тэгээд тэр 2-3 мандаттай гэдгийг чинь ар талын заалтан дээр нь болохоор сум бүрээс дор хаяж нэг хүн сонгогдоно гэчих үү.

Ч.Раднаа: 3-4 байна гээд биччихэж байгаа байхгүй юү.

Бас нэг ийм хувилбар байж болох уу Цанжид багшаа. Аймгийн хурлын төлөөлөгчийг 1-З мандаттай томсгосон тойргоос, сум, нийслэл дүүргийн хурлын төлөөлөгчийг З-4 мандаттай томсгосон тойргоос тус тус сонгоно. Тэгээд дараа заалт нь бол энэ 5.1-д заасан аймгийн хурлын төлөөлөгчийг сонгох тойргийг байгуулахад тухайн аймгийн сум бүрт тойрог байхаар зохион байгуулна гэдэг нэг үг ард нь орхичихож.

Тэгэхгүй бол 1-З гээд заахаар З мандаттай З төлөөлөгч сонгох сум чинь 1-З гэсэн юм чинь З хуваагаад тавьчихсан байж болно шүү дээ. Би нэг гэдгээр нь авлаа шүү дээ. Та нар заавал томсго гээгүй байгаа биз дээ. 1-З гэж байгаа юм. Эсвэл хоёр, нэг болгоод авчихаж болно гурвыг.

Аймгийн хурлын төлөөлөгчийг 1-З мандаттай тойргоос сонгоно гээд биччихсэн байгаа болохоор заавал тэр томсгосон гурав руу нь аваач гэдгийг томсгосон гэдэг үгээр шахаж өгөх гээд байгаа байхгүй юү. Тэгэхгүй бол сумаа гурав хуваагаад сонгочихсон байхад болж байгаа юм. Яагаад гэвэл та нар 1-З гэсэн байна шүү дээ би 1-ээр нь авсан манай сум гэчих гээд байх шиг байгаа юм.

Эсвэл 4 байвал 4 болгочихсон.

Д.Дондог:    Баярцогт гишүүн.

Бид нар  тойргийнхоо юман дээр жаахан маргаад байна, заалтан дээр.

С.Баярцогт: Раднаа гуайн энэ саналыг аймаг өөрөө нэг тойрог болно гэж ойлгочихвол амар байхгүй юү, сум өөрөө. Сум өөрөө нэг тойрог байхгүй юү. Тэр том сум байж байгаад З хүн гаргах юм бол нэг тойргоос З хүн гараад л нэг хүн гардгаас нь нэг хүн гараад сум өөрөө нэг тойрог байхгүй юү. Аймгийн хурлын хувьд бол. Тэр нь ойлгомжтой. Тэгэхгүй нэгээс гурав гэх юм бол энэ будлиан тарина шүү.

Ч.Раднаа:  Сум нэг тойрог болно гэхээр Орхон аймгийн Баян-Өндөр сум чинь нэг тойрог болчих гээд хэцүү байгаа юм.

Тэгээд 31 хүнийг яаж дугуйлж зурах вэ болохгүй шүү дээ. Бид энийг 1-З гэдгээр хязгаарлаад өгчихөж байгаа юм л даа. 30 хүнээ гурав гурваар нь 10 тойрог болгож оруулж ирнэ шүү дээ тэр сум нь.

10 тойргоос гурав гурван мандаттай 10 тойрог болгож хуваана. Сум нэг тойрог биш 2 тойрог болж байгаа байхгүй юү даа. Хоёр тойрог болж байж гурав гурваараа мандаттай 2 тойрог болж оруулж ирж байгаа байхгүй юү.

С.Баярцогт: Тэгэхээр бид нар тойрог тогтоох хугацаа чинь аягүй их хүндрэл гарна шүү дээ. Тэгэхээр наадах чинь сум болгон дээр зориулж бид нар тойргийг нь зааж өгөх нь байна шүү дээ нэр нэрээр нь тогтоол гаргахдаа.

Тэгэхгүй хийх нэг боломж нь бол сум өөрөө нэг тойрог гэж явсан нь дээр байхгүй юү. Тийм хүндрэлтэй газар бол аймгийн төвүүд дээр гарна шүү дээ.

Д.Дондог: Харин аймгийн төв, том суурин газарт гарч байна лээ.

С.Баярцогт: Бусад нь нэг нэгээр л гарна шүү дээ.

Ч.Раднаа: Хоёр юмуу, гурав л гарна сайн даа.

С.Баярцогт: Тэгвэл нэрээр нь заачихаж болно шүү дээ. Төдөн мянган хүнтэйд нь нэг, төдөн мянган хүнтэйд нь хоёр, төдөн мянган хүнтэйд нь гээд. Тэгэхгүй одоо энэ байгаагаар нэгээс гурав гэх юм бол дур дураараа хийж болно гэж ойлгогдохоор байгаа байхгүй юү.

Д.Дондог: Батболд гишүүн.

Су.Батболд: Яг томъёолол нь юу гэж байгаа юм бэ. Одоо таны хамгаалж байгаа томъёолол чинь.

Д.Дондог: Нэгээс гурав гээд байгаа юм.

С.Баярцогт: Нэгээс гурав гээд ар талд нь томсгосон гэж үг нэмэх гээд байгаа байхгүй юү.

Ч.Раднаа: Тэгээд сум болгонд нэг тойрог байна гэдгийг тодотгож өгөөд тэгээд нэг төлөөлөгч сонгодог суманд.

Су.Батболд:  Нэг тойрогт 1-З мандат байж болно гээд тиймээ.

Ч.Раднаа: Тэгнэ.

Ч.Раднаа: 6 төлөөлөгч сонгодог том сум байг л дээ. Тэгвэл З мандаттай 2 тойрог болоод явна шүү л гэж байгаа юм. 9-ийг сонгодог сум байх юм бол З мандаттай З тойрог болоорой ч гэх юмуу тэгээд л явах юм.

Су.Батболд: Тэгж явах нь зөв л дөө. Манай сумууд чинь харьцангуй шүү дээ. Хамгийн том сум гээд Баян-Өндөр байна, Дархан байна, Зүүнхараа байна, Хархорин байна. Эд нар чинь нэг тойрог өгөөд олон мандатыг дугуйлж болохгүй шүү дээ. Тэгэхээр 1-З гэж хязгаарлаж өгөхгүй бол болохгүй.

Бид нар бусдыг нь томсгох гэж байгаа юм гээд нөгөөдүүлийг хэтэрхий томсгож бас болохгүй шүү дээ. Тэгэх юм бол нөгөө талдаа алдаа гарна шүү дээ. Чи нэг хүн 30 хүн, 20 хэдэн хүн дугуйлж болохгүй шүү дээ.

С.Баярцогт: Хүний тоогоор хязгаарлачих гэж байгаа байхгүй юү. Хэдэн тойрог бий болгох юм бэ.

Су. Батболд: Би нар заавал бүгдийг нь зааж өгөөд яах юм бэ. 1-З гээд хэлээд л өгчихье. Тэрийг нь тэр тойргийн хэсгийн хороод нь өөрсдөө шийдээд яваг л даа.

Ч.Раднаа: Хэдэн мандаттай бай гэдгий нь бид нар энд заагаад өгчихсөн шүү дээ.

Дээд тал нь гурван мандаттай байгаа. Тэрнээс хэдэн төлөөлөгч сонгохыг нь Засаг захиргаа, нутаг дэвсгэрийн нэгжийн хуулиар тогтоогоод өгчих.

С.Баярцогт: Тэр чинь тоо нь угаасаа ил байгаа шүү дээ. Төдөөс төд гээд.
Яг энэ заалтаар орох юм бол  маргаан болно шүү. Яагаад вэ гэхээр Их Хурлын хууль чинь анх батлагдсан хувилбар нь 76 томсгосон тойргоор гэсэн үгтэй батлагдчихсан юм байна лээ шүү дээ. Редакци дээрээ тэгээд янзалчихсан болохоос биш томсгосон тойрог гэж хэлээд. Бид нар яг энэ томсгосон тойрог гэдэг дээрээ алдаа гаргаад байгаа шиг байгаа юм.

            Д.Дондог: Наадах чинь яг томсгосон гэж нэрлэхээр нэг гэж орчихоод байгаа учраас хэцүү болчихоод байна л даа. 1-3 гэчихээр чинь зэрэг.

            А.Цанжид: Тэр зарчмаа баръя гэж. Тийм тохиолдолд сум болгонд 2-оос З мандаттай томсгосон тойрог байгуулна гэчихээд араас нь сонгогчдын тоогоор олон мандаттай тойрог байгуулж болохгүй, хүрэхгүй суманд нэг мандаттай тойрог байгуулна гээж случени хийгээд өгчихвөл яасан юм бэ.

Д.Дондог: Зайлшгүй тийм ялгарсан юмыг тодорхойлолт хэрэгтэй болчихоод байгаа юм.

Су.Батболд: Улам хүндрүүлж яах юм бэ.

С.Баярцогт: Хүндрүүлэх бишээ аягүй ойлгомжтой байх ёстой байхгүй юү.

Су.Батболд: Нэг суманд нэг мандат байх нь ойлгомжтой. Тэгээд хэрэв хүний тоо олон байх юм бол З хүртэл байж болно, тэр З-таа хуваагаад тойргоо байгуулчихна шүү дээ.

С.Баярцогт: Чи жишээ нь манай Сэлэнгийн төв 8-тай байхгүй юү яаж З-т хуваах юм бэ.

Су.Батболд: Түрүүн Их Хурал дээр яриад байсан шүү дээ хоёр байж болно, гурав байж болно, нэг байж болно гээд.

С.Баярцогт: Үгүй ээ 4 тойрог гаргаж болно шүү дээ хоёр, хоёроор гээд л. Ингээд замбараагүй юмруу явна.

Аймгийн хурал дээр угаасаа хүндрэл байхгүй, том хүндрэл чинь суман дээр байгаа байхгүй юү.

Су.Батболд: Сум бол болчихсон шүү дээ, аймгийн хурлынх л байхгүй юү наадах чинь. Би нэгээс гурав гээд хязгаарлаад өгчихөд яг болж байна гэж бодож байна. З-таа бариулаад л хуваачихна шүү дээ. Сум бүрт тойрог байхыг баталгаажуулж өгөх ёстой. Тэгэхгүй бол сумдыг бусадтай нэгтгэж ерөөсөө болохгүй.

Д.Дондог: Сум бүрт тойрог байна гэх юм байна ерөөсөө. Ингэж гарч болж байна уу. Болж байна тиймээ. Нэг юм л гацчих гээд байна.

Су.Батболд: Нэг томсгосон тойрог байна гэдэг тийм ойлголт ерөөсөө байхгүй. Тэр чинь пропорциональ гэсэн үг шүү дээ. Яг ийм логикоороо буруу байхгүй юү. Тэгэхээр тэрийг заагаад өгчих гээд байгаа байхгүй юү. Төдөөс доош сумтай бол нэг гэж хэлчихээд таслал тавиад төдөөс дээш бол хоёроос гурван тойрог томсгосон явна гэж найруулчих л даа, зөв найруулга хийе л дээ. Нэг томсгосон тойрог чинь пропорциональ гэсэн үг шүү дээ.

Д.Дондог: Харин тийм л дээ. Зөв найруулах гээд найруулга олж чадахгүй байна.

Ч.Раднаа: Одоо 5.1 дээр оруулж ирж байгаа санал аймгийн хурлын төлөөлөгчийг 1-З мандаттай тойргоос гэдэг нь хэвээрээ байгаа юм. Сум, нийслэл, дүүргийн хурлын төлөөлөгчид З-4 мандаттай томсгосон тойргоос тус тус сонгоно гээд томсгосон гэдгийг хойдохын суман дээр авъя. Урдах аймгаас нь томсгосныг хасчихъя. Тэгээд дараа нь энэнийхээ дараа Цанжид гишүүний гаргасан 1-ээс олон төлөөлөгч сонгох сумдад олон мандаттай томсгосон тойрог байна гэчихье аймгийнх дээр.

Дээр 1-З гэдгээр хязгаараа тавиад өгчихөж байгаа байхгүй юү 5.1 дээр. 1-З гэдгээр хязгаарласан.

Д.Дондог: Сум бүрт нэг тойрог байна гэдэг үг бол аяндаа хэрэггүй болчихож байна уу.

Ч.Раднаа: Үгүйээ тэр чинь дараагийн асуудал шүү дээ. Тэр нь байг тусдаа асуудал. Энэ чинь эхнийх дээр нь явж байгаа юм. Эхнийх дээр санал хураалгамаар байна.

Д.Дондог: Дахиад уншаадах. Би хураалгадахъя.

Ч.Раднаа:  Зармын зөрүүтэй санал гэвэл аймгийн хурлын төлөөлөгчийг 1-З мандаттай тойргоос, сум, нийслэл, дүүргийн хурлын төлөөлөгчийг З-4 мандаттай тойргоос тус тус сонгоно гэдэг энэ заалтны 3-4 мандаттай гэдгийн дараа томсгосон гэж оруулъя гэсэн нэг зарчмын зөрүүтэй санал байна.

Тэгээд тэрнийхээ дараа нэлээд олон төлөөлөгч сонгох сумдад олон мандаттай томсгосон тойрог байна гэдгийг зааж өгье. Тэгээд энэ дээр санал хураалгах уу.

Д.Дондог: Саяынх дээр гишүүд анхаарсан байх. Саяын саналаар санал хураалт явуулъя. Нэгдүгээр заалт дээр. Өөрөөр хэлбэл аймгийн хурлын төлөөлөгчийг 1-З мандаттай тойргоос, сум, нийслэл, дүүргийн хурлын төлөөлөгчийг З-4 мандатаар сонгоно гээд.

Ч.Раднаа: Томсгосон.

Д.Дондог: Томсгосон тойргоос тус тус сонгоно гэж.

Ч.Раднаа: Сүүлийнх нь томсгосон.

Д.Дондог: Энийг дэмжиж байгаа гишүүд гараа өргөе. Санал хураалт явагдаж байна шүү. Бадамдамдин гишүүн дэмжиж байгаа. 11-8 гишүүн дэмжиж байна. Энэ санал дэмжигдлээ.

Хоёрдахь нь.

Ч.Раднаа: Энэний дараа нэгээс олон төлөөлөгч сонгох сумдад олон мандаттай томсгосон тойрог байна. Аймгийн хурлын гэдгээр.  1-ээс олон төлөөлөгч гэхээрээ 2 руу орж байгаа юм.

С.Баярцогт: Хоёроос дээш төлөөлөгч сонгох гэдгээр нь явсан нь дээр юм байна.

Д.Дондог: Бараг тэр нь амар шүү дээ. Ялгаагүй шүү дээ тэр бол. 1-ээс олон, 2-оос дээш хоёр адилхан.

Ч.Раднаа:Цанжид гишүүний гаргаснаар хэлэх гээд байна шүү дээ.

2 ба түүнээс дээш гэх юмуу. За 2 ба түүнээс дээш тэгье.

Д.Дондог:  11-9.

Ч.Раднаа: Аймгийн хурлын төлөөлөгчийг сонгох тойргийг байгуулахад тухайн аймгийн сум бүрт тойрог байхаар зохион байгуулна гэж.

Д.Дондог: Наадах чинь нөгөө ялгаж өгч байгаа юм нь тиймээ. Энэ саналыг дэмжиж байгаа гишүүд.

Ч.Раднаа: Сум бүрт тойрог байна гэж.

Д.Дондог: 11-8.

Ч.Раднаа: Дараа нь 6-гаас доошгүй сар гэдгийг 5-аас доошгүй сар гэж оруулъя.

С.Баярцогт: Наадахыг чинь сая 2 сар болгоод нэгмөсөн энэ жил цуг хийчихвэл яасан юм бэ гээд яриад байсан шүү дээ.

Ч.Раднаа: Одоо бол дийлдэхгүй шүү дээ.

С.Баярцогт: Тэр дийлэх, дийлэхгүй асуудал яг үнэндээ бол байхгүй шүү дээ. Одоо наадах чинь хүндрэл багатай байхгүй юү. Аймаг чинь өөрөө томорчихсон юм чинь хүндрэл багатай байхгүй юү.

Д.Дондог: Наадах чинь түрүүний хэлдгээр олон түмэн ч ийм ойлголт байхгүй гэнэтхэн пал хийтэл тийм юм судалгаа ч авсан юм байхгүй,  санал ч яригдсан юм байхгүй, бид нар ярьж байгаад.

С.Баярцогт: 90 оны сонгуулийг та нар хар. 90 оны 5 дугаар сард Үндсэн хуульдаа өөрчлөлт хийгээд 7 дугаар сард сонгууль хийсэн шүү. Тэгэхэд зүв зүгээр орсон юм. Тийм боломж байна уу, гэвэл байна шүү дээ тэрийгээ ярья гэж байгаа байхгүй юү.

Д.Дондог: Яах юм бэ одоо хэрэггүй.

Саяын санал дээр 6 чинь 5 болчихлоо тиймээ. 1 сарыг хасч байна гэсэн үг. Тэгэхгүй бол болохгүй болчихоод байна. Дэмжиж байгаа гишүүд 11-7.

С.Баярцогт: Хоёр хэлэлцүүлгээр батлах юм байгаа биз дээ.

Д.Дондог: Одоо нэг хэлэлцүүлгээр оруулах гээд байна шүү дээ.

С.Баярцогт: Анхны хэлэлцүүлгээр оруулах гээд байгаа юмуу.

Ч.Раднаа: Тэгэхгүй бол хугацаа болчих гээд байна. Дараагийнх нь.

Н.Батбаяр: Уучлаарай. Солиотой чинь үг хэлье би зориуд орж ирсэн юм. Тэр 6 сар гэж байгаа шүү дээ. Тэр 6 сарыг 2 сар болгочих юм бол энэ жил 2 сонгуулийг хамт хийж болж байгаа байхгүй юү. Одоо энэ дээр ажлаа бодъё л доо.

Д.Дондог: Сая хураачихсан хэрэггүй. Дараагийнхаа хуулин дээр 12 гээд оруулчихъя.

Н.Батбаяр: Тэгвэл манайх албан ёсоор цөөнх болж байгаа биз дээ. Албан ёсоор цөөнх болж байгаа юм чинь анхны хэлэлцүүлгээр явахгүй гэсэн үг.

Д.Дондог: Саяын ойлголцсон юмаа дахиж задламгүй байна шүү дээ. Энийг ойлгож байна шүү дээ. Байнгын хороон дээр ч ярьсан, чуулган дээр ч ярьсан шүү дээ.

Ч.Раднаа: Тухайн тойрогт ногдсон мандатын тооноос дутуу нэр дэвшигчдийн төлөө санал өгсөн саналыг хуудсыг хүчингүйд тооцдогийг болъё гэсэн юм байгаа юм.

Д.Дондог: Баярцогт гишүүн.

Ч.Раднаа: Би энийгээ тайлбарлачихъя.

Д.Дондог:  Раднаа гишүүн тайлбарлая.

Ч.Раднаа: Одоо ингээд хоёр хүн өрсөлдлөө. Ламбаа, бид хоёр өрсөлдлөө гэхэд Ламбааг дэмжсэн мөртлөө Раднааг дэмжээгүй орхичихсон байхад намайг дэмжээгүйн төлөө Ламбаагийн санал унаж байх шаардлагагүй байгаа байхгүй юү. Ламбааг дэмждэгээрээ Ламбаагийнх хүчинтэй л явчихна шүү дээ. Тэрнээс Раднааг дэмжээгүйн төлөө Раднаагийн санал үхэж байж болохгүй шүү дээ. Тэрийг хэлээд байгаа юм би өөр юм яриагүй.

Та нар өөр юм ярьж байгаа байх, би энийг л хэлж байгаа юм. Миний ярьж байгаа бол энэ. Тэгэхдээ өөр юм би яриагүй.

Дутуу санал өгсөн байхад хүчинтэй, Ламбаагийн төлөө өгчихөөд миний төлөө өгөөгүй байхад Ламбаагийн санал хүчинтэй явна.

Д.Дондог: Илүү байвал хүчингүй, дутуу байвал хүчинтэй байхгүй юү.

Ч.Раднаа: Тийм тэгж л явахгүй юм бол хэрэггүй шүү дээ. Миний төлөө санал өгөөгүйн төлөө чинийх хүчингүй байж болохгүй.

Д.Дондог: Одхүү гишүүн.

Д.Одхүү: Саяын Дээд шүүхийн тайлбар гээд юм гарсан. Хоёр мандаттай бол нэг хүн дугуйлдаг ч юмуу, 4 мандаттайд нэг хүртэл гэе. Тэгэхдээ ямар нэгэн хүнд ямар нэгэн санал өгсөн үед л санал өгснөөр тооцно гэхгүй бол саяын Дээд шүүхийн юман дээр зүгээр огт санал өгөөгүй, нэг ч хүнд өгөөгүй оруулсан саналыг тооцно гээд явж байгаа энэ чинь алиа алдсан юм болох байхгүй юү. Тэгэхээр энэ чинь Раднаа гуай наадахаа тэгвэл та бүр тодруулж өгөх ёстой. Ямарваа нэгэн хүнд санал өгснийг л тооцно гэдгээр байгаа. Тэгэхгүй бол хэнд санал өгөөгүй тэгэхдээ саналын хуудас хийчихсэн байвал тооцно гэж байгаа юм.

Дээд шүүхийн тайлбар дээр тийм байж байгаа Батболдоо. Мандатын тооноос дутуу гэж бичээгүй байгаа. Чи үзчих за юү. Бид нар нүүрээрээ харлаа. Бид нар 2 мандаттай үед нэг байхыг зөвшөөрье, гурав байхад нэг байсан ч болно гэж байгаа юм. Аль ч хүнд өгөөгүй байхыг тооцно гээд тайлбар ороод ирчихсэн байж байгаа шүү дээ. Тийм учраас тов тодорхой тэрэн дээрээ бичиж авах хэрэгтэй.

С.Баярцогт: Одхүүгийн хэлээд байгаа саналыг тусгахгүй бол Дээд шүүхийн З дугаар сарын 30-нд хуралдсан хуралдаан дээр бол бүгдээрэнгийнх нь эсрэг санал өгч болно гэсэн тийм ойлголттой тэрийг хүчинтэйд тооцно гээд оруулчихсан, тэгэхээр хувь чинь бүх газар буруу гарах байхгүй юү. Аягүй олон хоосон хуудас хийнгүүт тэрэн дээр хувиуд нь доошоогоо уначих байхгүй юү. Дээд шүүхийн тайлбар бол хоёр, гурван юмаараа их ноцтой зөрчилтэй юм байна лээ. Дондог даргаа би одоо юу хэлэх гээд байна вэ гэхээр энэ Сонгуулийн хууль хэлэлцэж байгаатай холбогдуулаад, Дээд шүүхийн тайлбартай холбогдуулаад манай Төрийн байгуулалтын байнгын хорооноос ажлын хэсэг гаргах хэрэгтэй. Тэгээд Дээд шүүхийн тайлбар бол хууль зөрчсөн хоёр том тайлбар ороод ирчихсэн байна лээ шүү. Тэгээд тэрэн дээр цэгцлээд яг хуулийн дагуу энийг шийдэхгүй бол сонгууль дээр бөөн маргаан болгохоор Дээд шүүхийн тайлбар ороод ирчихсэн байна лээ. Тэгээд энэнтэй холбогдуулаад ажлын хэсэг байгуулъя.

Монгол Улсад бүгдээрэнгий нь эсрэг гэдэг саналыг ер нь хүлээж авах юмуу бид нар логикоороо авахгүй юмуу гэдгээ нэг мөр болгохгүй бол бөөн маргаан будлиан болохоор юм байна лээ. Орост бол хэрэглэдэг байхгүй юү. Тэрэн дотроо яадаг вэ гэхээр 4 хүний нэрийг тавьчихаад 5-д нь бүгдээрэнгий нь эсрэг гэдэг санал тэгж өгүүлдэг байхгүй юү. Манайх бол бүгдээрэнгий нь төлөө өгөөгүй санал аваачаад хоосон цаас хийчихээр санал өгсөн гэж явах гээд байгаа байхгүй юү.

Д.Дондог:   Цанжид гишүүн саналаа хэлье.

А.Цанжид: Зүгээр бодоод үзэхэд хоёр мандаттай тойрог дээр баахан улсууд өрсөлдлөө. Тэгсэн чинь хүмүүс нэг л санал өгсөөр байгаад нэг хүн сонгогдчихлоо гэж бодъё, нэг нь сонгогдохгүй үлдчихлээ. Тэгэхээр тэрийг дахиад сонгоход сонгогдсоноос бусад үлдсэн бүх улсууд нь ороод дахиад нэг мандаттай тойргоос сонгууль явах болчихоод байна шүү дээ. Тэгэхээр зарчим алдагдаад байна. Ийм болохоор дутуу дугуйлсныг хүчинтэйд тооцно гэдэг бол биш л юм шиг санагдаад байх юм.

С.Баярцогт:  Юун дээр гарах вэ гэхээр суман дээр гарна, аймаг дээр бол гарахгүй. Аймаг 1-З гэчихсэн учраас гарахгүй, суман дээр бол гарна, сум чинь өөрөө З-4 гэчихсэн байгаа учраас, нэг хүнд үлдчихээр гарах байхгүй юү.

Д.Дондог:  Ерөнхий зарчим Их Хурлын сонгуулийн хуулин дээр илүүгүй гээд хийчихсэн юм. Тэгэхээр Орон нутгийн сонгуулийн  хуулин дээр бас өөр зарчим барих гэхээр болохгүй ижил зарчим хийх гээд үзэж байгаа байхгүй юү үнэндээ бол.

Н.Батбаяр:  Дондог гишүүнээ өргөн барьсан төсөл чинь зөв юм байна лээ шүү дээ. Илүү гарвал хүчингүй, дутуу бол хүчингүй. Тэр чинь зөв шүү дээ.

С.Ламбаа: Ер нь сонгогч гурван хүнийхээ төлөө санал өгөх үүрэгтэй шүү дээ. Яагаад вэ гэхээр дээд заалт нь мандатын тоотой тэнцэх санал өгнө гээд заачихсан байхад чи дутуу өгч болно, чи илүү өгч болно гээд заалт орох чинь угаасаа утгагүй байгаа байхгүй юү. Мандатын тоогоор дугуйлна гээд дээрээ нэг заалт байгаа юм. Тэгсэн мөртлөө илүү бол хүчингүй гэдэг нь зөв, дутуу бөглөсөн ч хүчингүй гэсэн үг байхгүй юү уг нь.

Тэгж байж нөгөө сонгуулийн нийт дүн чинь 100 гарах байхгүй юү.

Ч.Раднаа: Хуучин орон нутгийн сонгууль чинь нэг мандаттай явсан болохоор нэгээс илүү нэр дэвшигчийн төлөө санал өгсөн бол хүчингүй гэж байгаа юм. Өөрөөр хэлбэл өрсөлдөж байгаа, мандатын тооноос илүү гарчихвал хүчингүй гэж байгаа юм. Гэтэл бид нар анх оруулахдаа илүү гарсан, олон болж байгаа учраас дутуу хоёр хоёулаа хүчингүй гэсэн юм оруулж ирсэн юм. Батбаяр гишүүний сая дэмжээд байгаа чинь. Тэгээд сая сүүлд бодоход үнэхээр хоёр хүн өрсөлдөж байхад Ламбаагий нь дэмжчихээд Раднааг нь дэмжээгүй байхад Ламбаа Раднааг дэмжээгүйн төлөө Ламбаагийн санал хүчингүй болж байх шаардлагагүй гэж үзээд байгаа юм л даа би.

Д.Дондог: Батбаяр гишүүн.

Н.Батбаяр: Тэгэхээр ийм л дээ. Үндсэн хуулийн сонгох, сонгогдох эрх гэдэг бол нэг асуудал. Тэгээд сонгуульд оролцоход саяны байдлаар мандатын тоогоор санал өгнө гээд биччихээр бичсэн хэсэгт үйлчилнэ, тэр хүн хоёр мандаттай байх юм бол хоёр санал өгнө гэсэн үг, гурван мандаттай бол гурвыг өгнө гэсэн үг, дөрөв бол дөрвийг өгнө гэсэн үг шүү дээ. Өөрөөр өгөх юм бол хүчингүй гэсэн ойлголт шүү дээ. Тэгэхгүй бол дуртай тоогоороо санал өгч болно гэсэн юм бол Батболдоо чиний хэлж байгаа зөв болно. Мандатын тоогоор өгнө гээд биччихээд байгаа мөртлөө дутуу байхыг хүчинтэйд бодно гэдэг чинь өөрөө хуулийн төгөлдөр биш болж байгаа байхгүй юү. Магадгүй энэ чинь сонгуулийн дараа юу болж магадгүй вэ гэхээр сонгуулийн дараа энэнээс болоод сонгуулийг тэр чигээр хүчингүй болгох асуудал гарч ирэх үүд хаалга нээж байж магадгүй байхгүй юү.

Тийм учраас одоо тэр саяныхаа оруулж ирсэн төслөөрөө батлаад явчих нь зөв. Тэгээд тэр Дээд шүүхийн тайлбар хийсэн юмнуудыг сонинд бичихгүй бол болохгүй. Яах гэж тогтмол ажиллагаатай парламент байдаг юм бэ, тогтмол ажиллагаатай парламентын хувьд Дээд шүүхийн тайлбар гэдэг юм чинь өөрөө утгагүй байхгүй юү даа. Мандатын тоо гээд суулгаад өгчихсөн байгаа байхгүй юү даа. Мандатын тоогоор саналаа өгнө гээд.

Су.Батболд: Тэгэхдээ хүнийг тулгаж болохгүй.

Н.Батбаяр: Хэрвээ Батболдоо ингэж ярих юм бол би түрүүн хэллээ шүү дээ сонгуулийн дараа аль нэг улс төрийн хүчин энэ сонгуулийн хуулин дотроо хоёр өөр заалттай байгаад гарсан учраас сонгууль хүчингүй болсон гэдэг маргаан үүсэх ийм асуудлыг хийж байж магадгүй гэж хэлж байгаа байхгүй юү. Тийм учраас энэ үүд, хаалгыг хаах ёстой.

А.Цанжид:  Тэгэхээр ийм байна. Хэрвээ бид нар мандатын тооноос дутуу дугуйлахыг хүчинтэй гэж тооцох юм бол ерөөсөө юу ч дугуйлаагүй цагаан хуудсыг бас хүчинтэй гэж тооцоход хүрнэ. Яагаад вэ гэхээр нэгээр дутуу байна уу, хоёроор дутуу байна уу хамаагүй шүү дээ, дөрвөөр дутуу байна уу хамаагүй.

Цагаан хуудсыг хүчинтэйд тооцоод тэрийг тоонд оруулаад тэрнээсээ хувилаад хувь гаргана гэсэн үг шүү дээ. Тэгэхээр ийм юмыг дэвшүүлэх юмуу үгүй юү гэдэг асуудал нарийн байхгүй юү. Дутуу дугуйлах, огт дугуйлахгүй байх  хоёр бол чанарын хувьд ижил.

С.Баярцогт: Ямар ч байсан энэнтэй холбогдуулаад Төрийн байгуулалтын байнгын хорооноос ажлын хэсэг гаргасан нь дээрээ. Дээд шүүхийн тайлбартай холбогдуулаад. Лүндээ дарга ч гэсэн ороод ирлээ. Одоо бид нар юун дээр маргалдаад байна вэ гэхээр дутуу дугуйлсан нь хүчинтэй гэдэг юман дээр маргалдаад байна л даа. Дээд шүүх тэрийг хүчинтэй гэж хэлээд дөрвүүлэн дээр нь санал өгөөгүй бол бас хүчинтэй гээд тайлбар гаргасан байгаа байхгүй юү.

Д.Одхүү: Дондог даргаа. Түрүүний саналаар та санал хураалгаач. Бид нар энэнд чинь тухайн хэлэлцэж байгаа хуультай холбоотой асуудлаар бид нар дахиж горимын шинжтэй асуудал оруулж ирлээ шүү дээ. Энийгээ дутуу, илүү гэдгээрээ, илүүг бол мэдээж хүчингүй, дутуу гэдгээрээ санал хураалгая. Гэхдээ нэгийг ч дугуйлаагүй байвал хүчинтэй юү, үгүй юү гэдэг дээрээ санал тавиад хэрвээ тийм бол ажлын хэсэг гараад Дээд шүүхийн  тайлбар няцаалт өгөх юмуу, ямар нэгэн өөр эрх мэдлээ ашиглахгүй бол Дээд шүүхийн тайлбар дээр чинь улайм цайм шууд биччихсэн байна лээ. Хэн ч санал өгөөгүй байсан ч гэсэн хүчинтэй гээд биччихсэн байна лээ.

Д.Дондог: Тэрийг бид нар энд тусгай гаргасан тэртэй тэргүй. Одоогийнхийг тусгай гаргачихна аяндаа санаа зоволтгүй.

Д.Одхүү: Их Хурлын сонгуульд чинь тийм тайлбар ороод ирчихсэн байна лээ.

Д.Дондог: Тэрнийг тусад нь ажлын хэсэг гаргая гэж байна шүү дээ. Засаад гаргачихъя.

Д.Одхүү: Дондог даргаа хоёр янзын юмыг хэдүүлээ шийдэх нь байна шүү дээ. Нэг тал дээр мэдээж иргэдийгээ мандатынхаа тоогоор саналаа өгөх нь зүйтэй гэдгээр явах юм бол энэ тал дээрээ зөв юм шиг явна. Гэтэл нөгөө тал дээр нь дахин сонгууль гарах магадлал маш өндөр болно. Та ойлгож байна уу. Өөрөөр хэлбэл хүчингүй санал олон байх тусам ирцийн хувь нь буураад явчихна. Нөгөө талаас хүний сонгох, сонгогдох эрх гэж Үндсэн хуулинд байгаа юман дээр би нэг л хүнийг сонгомоор байна, бусад нь надад таалагдахгүй байна гээд үлдчихэж болох тал байгаа шүү дээ. Тэгэхээр энэ хоёрыгоо тэнцүүлээд явах хэрэгтэй.

Д.Дондог: Ярих томъёолол бол ийм л байна шүү дээ. Раднаа гишүүний хэлж байгаа томъёолол дээр мандатын тоог бүгдийг нь эсэргүүцсэн тохиолдолд яах вэ гэдэг юмыг л тодруулаад өгчихөөр Раднаа гишүүний тавьж байгаа саналууд тэр эрхийг нь чөлөөтэй нээгээд өгчихөж байгаа юм. Тэрийг нь тусгаад гаргачихъя гэж байгаа юм.

Анх хуулийн төсөл өргөн барьсан саналаар болохоор яг мандатын тоотой тэнцүү дугуйлна гэдэг нь илүүгүй бөгөөд дутуугүй гэдэг нь хүний эрхийг хаачихаад байна гэсэн үг байхгүй юү нэгдүгээрт. Хоёрдугаарт хүн дэмжсэн саналыг давхар хүчингүй болгочихоод байна гэсэн санаагаар хийгээд байгаа байхгүй юү тийм биз дээ.

Ч.Раднаа: Тэнцүү дугуйлна, илүү дутуу хүчингүй л гэж байгаа юм.

Д.Дондог:  Тэр чинь нэг тойргоос ганцхан л хүн сонгож байсан юм чинь.

Ч.Раднаа: Үгүй ээ одооны олон мандаттай болгоод оруулж ирж байгаа нь мандатын тоотой тэнцүү хүнийг дугуйлна, илүү бол хүчингүй, дутуу бол хүчингүй гэсэн байсан юм. Одоо дутуугаа хүчинтэй байлгах уу гэсэн юм байгаа юм. Одоо тэгээд хэрэггүй гэвэл хуучнаараа явъя цаг идээд яадаг юм бэ.

Д.Дондог: Гүррагчаа гишүүн.

Ж.Гүррагчаа: Хоёр мандаттай тойрогт хоёр хүнийг сонгохын тулд хотябы 4 хүний нэр байгаа шүү дээ. Тэр сонгогчид нь зөндөө том сонголт байна шүү дээ. Тэр хүн энэ дөрвөөс хоёрыг нь дугуйлах ёстой шүү дээ. Түүнээс ямар Раднаа, Ламбаа хоёрыг тавьчихаад энэ хоёрыг сонго гээд байгаа юм байхгүй шүү дээ. Тийм учраас тэр хүн сонголтоо хийх ёстой хоёрыг сонгох нь тэр хүний өөрийн нь үүрэг байхгүй юү тэр чинь. Тийм учраас илүү ч дугуйлж болохгүй дутуу ч дугуйлж болохгүй. Энүүгээрээ авахгүй бол ерөөсөө болохгүй.

Д.Дондог: Та нар саналаа хэлж бай, би дараагаар нь санал хураалгана. Таны санал бол хуучин саналыг дэмжиж байна гэсэн үг байна тиймээ.

Ж. Гүррагчаа: Дэмжинэ.

Д.Дондог: Одхүү гишүүн.

Д.Одхүү: Энэ хуулин дээр чинь орчихсон юм байна дарга нараа. Бид нар чинь ёстой нэг холион бантан гэдэг шиг юм болох юм. 48.9 дээр ингэчихсэн байна шүү дээ.

УИХ-ын сонгуулийн тухай хууль дээр чинь 48.9 дээр саналын хуудсанд огт тэмдэглэл хийгээгүй, эсхүл бүх нэр дэвшигчийн нэрийг дарсан саналын хуудсыг хүчинтэй саналын хуудсанд тооцож хэнийг ч дэмжээгүй санал гэж үзнэ гэчихсэн байгаа байхгүй юү.

Тэгэхээр энэ чинь энд ямар нэг тэмдэглэгээ хийгээгүй биш бүгдийнх нь нэрийг дарчихсан гэсэн тийм сонин томъёолол орчихоод явж байх юм. Дарна гэдэг чинь дугуйлна гэдгээс өөрөөр ямар нэгэн хүчингүй гэдгээр тооцогдох юм бишүү. Харин энэ Их Хурлаар орчихсон юм байна шүү дээ. Энийгээ янзлахгүй бол энэ чинь алиа алдсан юм болох юм байна даа.

Д.Дондог: Одоо гаргах хугацаа байхгүй, одооныхоо юман дээр наад юмаа хийе.

Санал хураалт. Хоёр янзын томъёолол байгаа юм байна шүү дээ. Хуучин саналыг зарим гишүүд, өөрөөр хэлбэл хуулийн төслөөр өргөн баригдсан хуулийн төслийг дэмжье гэсэн нэг хэсэг хүмүүс байна.

Нөгөө хэсэг нь саяын зарчмын зөрүүтэй саналыг танилцуулж байгаад дутуугүй дугуйлж болно гэдгийг хасчихъя гэсэн санал нэг хэсэг байна. Тэрнийг хэрвээ дугуйлбал саяын Их Хурлын хуулин дээр орсон өөрчлөлтийн цоорхой гэдэг юмуу,  алдаа гэдэг юмуу тэрийг нь өгөөд нэг санал дугуйлаагүй байвал, дэмжээгүй байвал яах юм бэ гэдэг юмыг тодруулах уу гэдэг асуудал гарч ирж байна дээр нь.

Эхлээд би ямар ч байсан саналыг нь хураалгачихъя. Дараа нь тодруулбал тодруулчихна биз.

М.Энхсайхан: Их Хурлынхаа сонгуулийн хуулинд ямар томъёолол хийсэн тэрийгээ л хийчихмээр байна. Яагаад вэ гэхээр орон нутгийн сонгууль, Их Хурлын сонгууль хоёр сонгогчид нэг л ойлголтоор явдаг байх нь өөрөө бас зарчмын асуудал шүү дээ.  Тэгэхгүй бол орон нутгийн сонгуулиа ингэж хураадаг бай, Их Хурлыг нь ингэж хураадаг бай гэж зөрчилтэй юм гаргах нь өөрөө буруу дохиолол юм байгаа юм. Тийм учраас Их Хурлынхаа юмнаас шууд тавьчихаад Дээд шүүхийнхээ тайлбар хийсэн бол хийснээр нь яваад л өнгөрөхөөс өөр арга байхгүй шүү дээ.

Д.Дондог: Одоо орж ирж байгаа зарчмын зөрүүтэй санал бол Их Хурлынхаа хуультай адилхан болгоё гэсэн санал явж байгаа юм. Тэгээд тэр оруулж ирсэн саналаар нь санал хураах гэж байна.

Н.Батбаяр: Тэр нь буруу. Тэгэх юм бол завсарлага аваад хуулиа гаргахаа болъё л доо тэгвэл.

Д.Дондог: Хоёр өөр томъёолол бий болчихоод байгаа юм.

Н.Батбаяр: Тэгвэл завсарлага аваад хуулиа гаргахаа болъё л доо тэгвэл. Нэг хууль өргөн барьчихаад маргааш нь тэрийг өөрсдөө өөрчилнө гэж юу байдаг юм бэ.

Д.Дондог: Гишүүд янз янзын саналтай байгаа хураалгана шүү дээ саналыг нь. Одоо олонх цөөнх болоогүй байхад тэгж ярих утгагүй шүү дээ.

Н.Батбаяр: Би хэлээд байна шүү дээ. Сонгуулийг зориуд будлиантуулсан болохоос сонгуулийн дараа энэ сонгууль хүчин төгөлдөр бус гэдэг юмны үүд хаалгыг одоо нээхгээд байна гэж би хэлээд байна шүү дээ. Тэгээд вообще тэр парламентын тогтолцооноос татгалзах юм явуулах гээд байгаа байхгүй юү зарим улсууд.

Д.Дондог: Бид нарын хувьд тийм бодсон, санасан юм алга. Яах аргагүй амьдрал дээр дараагаар нь хүний санал хязгаарлагдчихвий гэж бодоод л бид нар тийм юм хийж байна, тэр орон нутгийн сонгуультай холбоотой юм ярьж байна.

Ингээд ямар ч байсан зарчмын зөрүүтэй саналын нэг санал үлдчихээд байгаа юм. Тэрэн дээр санал хураах гээд байна л даа. Раднаа гишүүний оруулж ирсэн санал чинь зарчмын зөрүүтэй санал байгаа байхгүй юү.

Дахиад нэг уншчих тэгээд хураая. Гишүүд анхааралтай сонсож байгаарай.

Ч.Раднаа: Тухайн тойрогт ногдох мандатын тооноос илүү нэр дэвшигчийн төлөө санал өгсөн бол хүчингүй гэсэн ийм юм орж байгаа шүү дээ. Дутуу нь бол хүчинтэй байна. Дутуу гэдгийг нь хасчихаж байгаа юм лаа миний энэ бол.

Д.Дондог: Санал хураалт явууллаа шүү анхааралтай байгаарай.

Саяны Раднаа гишүүний оруулж ирж байгаа энэ зарчмын зөрүүтэй саналыг дэмжиж байгаа гишүүд гараа өргөе. 11-3 дэмжигдэхгүй байна. Тэгвэл илүү ч үгүй, дутуу ч үгүй гэсэн үг.

Тэгэхээр хоёр хууль чинь хоорондоо зөрчилтэй хууль болчихлоо шүү. Их Хурлын сонгуулийн хууль, Орон нутгийн сонгуулийн хууль хоёр чинь.

Одоо санал хураалт гүйцсэн тиймээ. Одоо ийм юм байгаа юм.

Хоёр асуудал цөөнх болчихлоо. Түрүүн нэг асуудал дээр цөөнх болно гэж байсан, одоо Бат-Үүл гишүүн цөөнх болъё гэж байгаа юм байна, Энхсайхан гишүүн цөөнх болъё гэж байгаа юм байна. Тэгэхээр анхны хэлэлцүүлгийн тухай ойлголт байхгүй байна, анхны хэлэлцүүлгээр батлах тухай ойлголт байхгүй боллоо.

Н.Батбаяр: Би нэг зарчмын санал  оруулчихъя тэгэх үү. Огт тэмдэглээгүй цагаан хуудас байх юм бол хүчингүйд тооцно гээд санал хураачихъя. Үзэг хүрээгүй хуудас байвал хүчингүйд тооцъё гэдэг санал оруулчихъя. Одоо энэ хуулин дээр чинь тийм заалт байхгүй шүү дээ. Тэгээд тийм заалт оруулж байна, юмыг яаж мэдэх вэ амьдрал баян шүү дээ тийм биз дээ. Цагаан хуудас өгчихвөл яах вэ гэдэг заалт хуулинд байхгүй байгаа байхгүй юү даа. Огт тэмдэглэл хийгээгүй гэж байна уу.

За тэгвэл татлаа.

С.Баярцогт: Хурлын сонгуулийн хуулин дотор тэрийг хүчинтэйд тооцно гээд байгаа байхгүй юү.

Н.Батбаяр: Хүчинтэйд тооцно. Тэгвэл орон нутагт аль нэг байдлаар хийх хэрэгтэй шүү дээ. Тэгвэл би орон нутагт хүчингүй тооцно гээд санал оруулчихъя.

Д.Дондог: Лүндээ дарга.

Д.Лүндээжанцан: Сонгуульд оролцох хувь хэмжээ буураад байгаа учраас сонгуулийг хүчинтэй болгох үүднээс ер нь сонгуульд оролцоод ямар нэгэн байдлаар саналаа өгснийг аль болох сонгуульд оролцсон гэдэгт оруулахын тулд аль ч тэмдэглэгээ хийгээгүй юмуу, цөмийг нь дарсан ч гэсэн энийг хүчинтэйд тооцоод дэмжээгүй гэдэг дотор явна гэсэн иймэрхүү юугаар бид нар Сонгуулийн хуулийг хийж байхад оруулсан санагдаад байх юм.

С.Ламбаа: Энэ бол ямар нэгэн юунд орохгүй, энэ бол нэгэнт 4 хүнийг нь дарчихсан байна, тэгээд санал өгөөгүй байна гэдэг нь нийт сонгогчийн тоо гарахад л хэрэглэнэ гэж уг нь ярьж байсан шүү дээ энийг. Тэгтэл одоо бол тэгээд хийчихсэн тохиолдолд ямар зөрчил гарна гэж үзээд байгаа юм бэ.

Д.Лүндээжанцан: Нийт сонгуульд оролцсон хүмүүсийн тоон дотор хүчинтэй саналын хуудаснаас бодно гээд хүчинтэй саналын хуудас гэдгээрээ сонгуулийн дүн гаргаад байдаг, тэгээд хүрэх хүрэхгүйтэй холбогдуулаад нэг талаасаа, нөгөө талаасаа тэмдэглэл хийгээгүй байна, эсвэл цөмийг нь дарна гэдэг бол тэр тухайн сонгогч бол цөмд нь дургүй байна, ямар нэгэн байдлаар өөрийнхөө итгэл үнэмшлээр сэтгэхүйнхээ харьцааг илэрхийлжээ энэ хүн бол гэж ингэж тайлбарлаж байсан, Баярцогт тэгж тайлбарлаж байл уу.

Д.Дондог: Орон нутгийн сонгуулийн тухай хуулийн 41.8-д нэг нь хүн огт тэмдэглээгүй буюу бүх нэр дэвшигчийн нэрийг дарсан саналын хуудсыг хүчинтэй саналын хуудсанд тооцно, хэнийг ч дэмжээгүй санал гэж үзнэ гээд бас байгаа юм байна шүү Орон нутгийн сонгуулийн хуулин дээр.

Д.Одхүү: Дондог даргаа би дахиад хэлээд байна шүү. Тэр бусдын нэр дарсан гэдгийг нь бокс нэйм үзэг хүрчихсэн юм байна. Тэр нөгөө огт дугуйлаагүй гэдэг чинь махинацны эх үүсвэр болно за юү. Би та нарт шууд хэлж байна шүү дээ. Ямар нэгэн байдлаар хоосон цаас оруулсан тохиолдолд энэ чинь сонгуулийг будлиантуулах супер эх үүсвэр л болчихно.

С.Ламбаа: Хүний тооны харьцаа өөрчлөгдсөнөөр тухайн хүний авч байгаа саналын хувь шууд хамааралтай болно.

Д.Дондог: Ламбаа гишүүнээ би та нарын яриад байгаа юмыг тусгахгүй гээд эсэргүүцээд байгаа юм алга. Хуулин дээр ийм байна. Бид нар энэ удаагийн өргөн барьсан хуулиараа бол энэ бүлэг, энэ заалтыг огт хөндөөгүй юм байна. Тэгэхээр шууд санал хураагаад явах гэхээр боломжгүй болчихоод байна шүү дээ. Хэрвээ энийг өөрчилье гэж байгаа бол дахиж хууль өргөн барьж байж энийг өөрчлөхгүй бол болохгүй байна гэдгийг мэдлээ. Энийг уншдаг нь гол нь тэр байна. Тийм байгаа биз. Тэгэхгүй бол хөндсөн асуудалд энэ нь байхгүй бол дурын юм руу бид нар давхиж орох гэж байна шүү дээ. Өөрөөр хэлбэл дэгээ зөрчих гэж байна.

Бид нарын түрүүний хураасан саналууд гэвэл энэнтэй огт хамаа байхгүй хураагаад л дууссан. Одоо анхны хэлэлцүүлэг рүү оруулъя гэдэг санал байна. Энийг эсэргүүцэж байгаа бол дахиц хууль өргөн барина гэсэн үг болох гэж байна.

Тэгээд Раднаа гишүүний саяын өгсөн санал дэмжигдээгүй шүү дээ. Хуучин өргөн барьсан төслөөрөө байна гэсэн үг. Сая дэмжигдээгүй. Одоо саяын энэ асуултууд дотор өөр цөөнх болж байгаа юм байна уу.

Н.Батбаяр: Түрүүн 6 сарыг чинь 2 сар болгоё гэсэн шүү дээ.

Д.Дондог: Тэгвэл анхны хэлэлцүүлгээр батлах тухай ойлголт байхгүй юү.

Тэгвэл анхны хэлэлцүүлгийг чуулганд Орон нутгийн сонгуулийн тухай хуулийн Раднаа нарын санаачилсан хуулийн анхны хэлэлцүүлгийг хийж чуулганд оруулж хэлэлцүүлье гэсэн гишүүд гараа өргөе. 11-7.

Илтгэгч нь би илтгэе.

Дараагийн асуудал.

Орон нутгийн сонгуулийн тухай хуулинд өөрчлөлт оруулах тухай Бат-Үүл, Эрдэнэбүрэн гишүүн нарын өргөн барьсан хууль байгаа. Энэ хуультай холбоотой зарчмын зөрүүтэй санал байна уу. Өргөн барьсан хуультай холбогдуулаад.

Баярцогт гишүүн, Ламбаа гишүүн.

С.Баярцогт: Орон нутгийн сонгуулийг УИХ-ын сонгуультай нэг өдөр явуулдаг болно гэсэн тийм заалт хугацааг нь тэгээд өөрчилье. Хэрэгжих хугацаагаа эхнийхээ хуультай уялдуулаад яръя. Хэрэгжих хугацааг бол Их Хурал дээр ярьчихдаг шүү дээ санал гаргаад.

Д.Дондог: Энэ бол тусдаа шүү дээ. Энэ чинь хэрвээ 8, 12 гэх гэж байгаа бол бид нар одоо ярина шүү дээ. Зүгээр хуулийн хэрэгжих хугацаа, ерөнхий хугацаа ярих гэж байгаа бол хэдүүлээ ярина шүү дээ.

С.Баярцогт: Хуулийн хэрэгжих хугацаагаараа л тооцно шүү дээ тэрийг чинь.

Д.Дондог:  Бат-Үүл гишүүн.

Э.Бат-Үүл: Их хурал дээр Их Хурлын дарга хурал удирдаж байхдаа зөв ойлгуулахгүй бол энэ аль хэдийн өргөн баригдсан хууль шүү дээ. Хэлэлцүүлэхгүй байсаар байгаад ингэчихсэн юм. Тэгэхээр одоо энэ бол хугацааны тухай л заасан байхгүй юү. Бид нар хугацааг нь УИХ-ын сонгуультай давхцуулаад тавьчихсан ч болно ийм боломжтой. Хэрвээ тэгээд тохирчих юм бол орон нутгийн нутаг дэвсгэрийн зургийг зурахдаа, тойргийг зурахдаа 2 сарын өмнө зурна гээд нь оруулчихна дараа нь.

Энэ ийм юм яриад байгаа юм энэ амжихгүй гэж тэр бол худлаа. Бид нар 90 оны дундуур дөнгөж намууд бүртгэгдээд 7 дугаар сарын 19-нд шууд санал хураалтад орж байсан. Тэгсэн шүү дээ болж л байсан. Зүв зүгээр болсон.

Д.Дондог:  Ламбаа гишүүн.

С.Ламбаа: Би бол ийм л саналтай байгаа юм л даа.

Түрүүчийн Бат-Үүлийн өргөн барьсан хуулийн тухайд бол одоогийн саяын ярьсан хуультайгаа салшгүй холбоотой болчихоод байгаа юм. Хэрвээ цөөнх болж байгаа, бид нар чинь 6 гэдгээ 2 болго гээд асуудал оруулаад цөөнх болчихоод байна шүү дээ. Хэрвээ 6 чинь 2 болчих юм бол Бат-Үүлийн хуулийн орчихож байгаа юм.

С.Баярцогт: Тусдаа л даа одоо зарчмын зөрүүтэй саналуудыг нь аваад тэрүүгээр нь санал хураалгаад явъя.

Ч.Раднаа: Дондог даргаа надад санал байна.

Д.Дондог: Раднаа гишүүн.

Ч.Раднаа: Тэгэхээр тэр 5 сарын өмнө тойрог байгуулна гэдэг чинь 5 сарын хугацааг хэдийд сонгууль явуулах хугацааг зааж байгаа юм биш шүү дээ. 4 сардаа явуулна уу, 10 сард явуулна уу. 5 сарын өмнө л тойрог байгуулна гэж байгаа болохоос хэдэн сард сонгууль явуулахыг энэ дээр огт заагаагүй шүү дээ. 2 өөр юм байхгүй юү тэрэнтэй огт холбогдохгүй шүү дээ.

С.Баярцогт: Тэрэн дээр 2 гэдэг санал орчихсон.

Д.Дондог: Тэгээд зарчмын зөрүүтэй санал Баярцогт гаргаж байна шүү дээ. Хуучин үндсэн санал Бат-Үүл гишүүний санал бол 4 сар гэж байгаа. Одоо зарчмын зөрүүтэй санал бол Баярцогт гишүүн бол хамт явуулъя гэсэн санал гаргаж ирж байна. Хугацааг нь хэлэлцүүлгийн явцад яръя гэж байна.

Би бол өчигдрийн хуралдаан, уржигдрын хуралдаан, бүлэг, зөвлөлийн хуралдаанаас юу гэж ойлгосон бэ гэхээр наашлуулах нь ойлгомжтой болох юм байна. Гэхдээ 4 сард уу, 5 сард уу, давхцуулах уу гэдэг дээр ярих юм байна. 2012 оных дээр бол давхцуулаад хийчихэд болох юм байна гэсэн ойлголтод хүрэх юм байна гэсэн ийм ойлголттой явж ирсэн,  тэр санал дээрээ ч одоо байгаа.

С.Баярцогт: Дондог даргаа энэ 5, 4 6 чинь хөдөлнө хөдлөхгүй, бид нар огт хөдлөхгүй юм байна гэж ойлгож байсан байхгүй юү тэр үүднээс ярьж байсан. Одоо энэ хөдлөх болж байгаа, хуулиндаа өөрчлөлт хийх бололцоо байгаа бол энэ бололцоог ашиглаад үнэхээр болохгүй бол 12 он руугаа явуулъя. Байдаг л юмаараа явъя гэж байна шүү дээ.

Д.Дондог:  Тэгэхээр Баярцогт гишүүний ийм санал орж байна. Орон нутгийн сонгуулийг УИХ-ын сонгуультай хамт явуулна гээд ерөнхий логик энэ байна. Тэгээд үндсэн орж ирсэн санал нь Бат-Үүл гишүүний санал бол 4 сард гэчихсэн байж байгаа. Зарчмын зөрүүтэй санал ийм санал орж ирж байна. Энхсайхан гишүүн.

М.Энхсайхан: Хэрвээ хамт явуулах байдал үүсэх юм бол санал хураалт нь, тоолдог арга нь ижил байх хэрэгтэй байхгүй юү. Ижил болгоогүй шүү дээ, бид нар болгоогүй байдалтай суугаад байгаа шүү дээ. Ижил болгоогүй Дондог даргаа, ижил болоогүй.

Их Хурлын сонгуулийн санал хураалт тоолдог арга, орон нутгийнх хоёр зөрчихөөд байгаа шүү дээ. Тэгээд зөрчихсөн байгаа юмаа толгойдоо бодож байж энэ асуудлаа саналаа тавих хэрэгтэй байхгүй юү. Тэгэхгүй бол зэрэг болгоно энээ тэрээ гэхээр чинь тэгвэл буруу болчихно шүү дээ.

Д.Дондог: Баярцогт гишүүн.

С.Баярцогт: Бүх аргачлал ижил болсон, систем бол яг ижилхэн болж байгаа, томсгосон тойргоор болж байгаа. Хүчинтэй болох, хүчингүйд тооцох нь бүгдээрээ ижил байгаа. Сая өөр болсон юм ерөөсөө байхгүй. Дээд шүүхийн тайлбараар л байдаг шүү дээ.

Өөр болсон юм байхгүй.

Д.Дондог: Сая яг нөгөө Их Хурлын юунаасаа ижил болгоё гээд Раднаа гишүүн ороод ирэхгүй юү.

С.Баярцогт: Үгүй УИХ-ын хуулин дээр дутуу бөглөвөл ингэнэ гэсэн юм байхгүй. Тэр чинь Дээд шүүхийн тайлбараар явж байгаа байхгүй юү. Илүү нь хүчингүй  гэж байгаа байхгүй юү.

Д.Дондог: Саяынх чинь илүү, дутуу хоёулаа хүчингүй гээд хийчихэж байгаа байхгүй юү, тэр нь дэмжигдчихсэн байхгүй юү сая. Уул нь Раднаа гишүүн зарчмын зөрүүтэй санал гаргаад гишүүд сая дэмжилгүй явчихаж байгаа байхгүй юү. Сая тэгээд явчихаж байгаа юм.

С.Баярцогт: Тэр урдын хууль чинь нэг тойрогтой, нэгхэн хүний төлөө санал өгдөг байсан байхгүй юү. Тэгээд наадах чинь тэртэй тэргүй өөрчлөгдөж байгаа. Одоо наадах чинь гурав, хуучин бол бүгдээрээ нэг мандаттай тойргоос явж байсан шүү дээ. Одоо дандаа томсгосон тойргоос явж байгаа байхгүй юү. Тэгэхээр аргачлалын хувьд наадах чинь өөр болж байгаа юм байхгүй.

Д.Дондог: Сая Раднаа гишүүн ийм юм оруулсан байхгүй юү Баярцогт гишүүнээ. Илүүгүй гэдгээр оруулчихъя. Ганцхан нөгөө Их Хурлынхтай ижилхэн логиктой оруулъя гэсэн чинь сая гишүүд санал гаргаад хуучин өргөн барьсан төсөл нь илүүгүй, дутуугүй гэсэн хоёр үг нь хоёулаа байж байна. Тэр нь дэмжигдчихсэн учраас хоёр өөр логиктой болчихож байгаа байхгүй юү.

Нэг тойрогтой хамаа байхгүй, саяны нэмэлт өөрчлөлт дээр орж ирж байгаа асуудал нь. Нэмэлт, өөрчлөлт дээр орж ирэхдээ илүүгүй, дутуугүй гэж хоёр үг хоёулаа орж ирсэн байхгүй юү. Дахиад тэрийгээ өөрчлөөд зарчмын зөрүүтэй санал гаргаад ганцхан илүүгүйгээр нь явъя гэсэн чинь дахиад анхны орж ирсэн өргөн барьсан төсөл нь дэмжигдчихсэн юм.

Эцсийн хэлэлцүүлэгтээ болчихсон учраас энэ бас шийдчихсэн юм бас байхгүй гэж  Энхсайхан гишүүн хэлээд байна шүү дээ. Одоо зөрүүтэй санал гарчихлаа.

М.Энхсайхан: Тэгэхээр асуудал яаж наад тоолох процедур юм ижил болохоос нааш хугацааны асуудлыг ярьж болохгүй байгаа байхгүй юү. Адилхан биш. Бид нар яаж шийдэхийг мэдэхгүй байгаа шүү дээ. Ямар ч байсан бид нарын хороон дээр ярилцаж байгаа юм бол зөрчөөд байгаа байхгүй юү. Ер нь хугацаа ижил болгоё тэр рүү дөхье гэж байгаа бол эхлээд процедураа ижил болгохыг эхлээд эрмэлзэх хэрэгтэй.

Д.Дондог: Энэ хэлэлцэж байгаа хуулин дээр зарчмын зөрүүтэй санал нь Орон нутгийн сонгуулийг УИХ-ын сонгуультай хамт явуулъя гээд зарчмын зөрүүтэй санал гараад ирлээ. Санал хураахаас өөр арга байхгүй.

Байнгын хорооны гишүүд анхаарч байгаад өөрсдөө саналаа өгнө шүү.

Баярцогт гишүүний өнгөрсөн хугацаанд, өнгөрсөн 2 өдөр би хэлээд байна шүү дээ. 12 он гэдгээр ерөнхийдөө ойлголцоод тохирчихсон байсан шүү дээ.

С.Ламбаа:   12 оноороо сонгуулиа хамт явуулна гэдгээ, наадах чинь 4 дүгээр сарын нэгэнд явуулна гэсэн хууль шүү дээ. Тэр 4 сарын 1 гэдгийг чинь УИХ-ын сонгууль, орон нутгийн сонгууль хоёрыг хамт явуулдаг болгоё гэсэн заалт болгож өөрчилье гэж байна. Хэрэгжүүлэх хугацаагаа 12 гээд яриад тохирчихсон байгаа шүү дээ. Тэгэхээр татъя гээд байх юм байна шүү дээ, завсарлага гээд байна шүү дээ.

2008 оны чинь Раднаа гишүүнийх байхгүй юү. 6 сар гэдэг дээр байхгүй юү. Тэр хамаагүй шүү дээ Батболдоо.

Д.Одхүү: Батболдоо нэгдүгээрт нь тэр 5 сар гэдгээрээ цөөнх болчихсон юм чинь тэр чинь батлагдахгүй явчих юм бол тэртэй тэргүй 8 он байхгүй болоод 12 он болно шүү дээ, автоматаар явж байгаа шүү дээ. Тэгээд дэмжээд ингэчихсэн мөртлөө нөгөө талынхаа саналыг дэмжихгүй болохоор чинь.

С.Ламбаа: Энэ дээр хамтад нь болгоё 12 он байхгүй юү.

Ц.Нямдорж: Би нэг үг өгөөдөхье.

Д.Дондог: Нямдорж дарга.

Ц.Нямдорж: Бат-Үүл гишүүний санаачилсан хууль чинь хамтад нь гэсэн хууль шүү дээ.

4 сар хавьд гэсэн хууль санаачилсан Бат-Үүл гишүүн. Тэрийг өөрчлөөд хамтад нь хийнэ гэх юм бол хөндөгдөөгүй, өргөн барихад хөндөгдөөгүй зүйл хөндөгдөхөд хүрчихээд байгаа байхгүй юү. Аль аль хуулинд нь хугацаа нь байгаа. 6 сарын сонгуулийг сүүлчийн Ням гаригт гэсэн юм байгаа, Орон нутгийн сонгуулийг 10 сард гэсэн байгаа. Энэ нь хөндөгдөөгүй байгаа.

Наана чинь өргөн баригдаагүй төсөл дээр яригдаж хууль зөрчих асуудал давхар гарч ирж байна шүү дээ.

Э.Бат-Үүл:  Өөрөөр хэлбэл Нямдорж гишүүний ярьж байгаа арай буруу шүү.

Би Орон нутгийн сонгуулийн хугацааг хөндөөд тавьчихсан байхгүй юү. Одоо хугацааны асуудал нээлттэй гэсэн үг, тэр хүрээндээ ярина гэсэн үг,  хугацаанаас өөр юм ярихгүй харин, хугацааг ярина гэсэн үг шүү дээ.

С.Баярцогт: Нямдорж даргын тайлбар буруу тайлбар байхгүй юү.

Д.Дондог: Ламбаа гишүүн.

С.Ламбаа: Наадах чинь энэ хуулин дээр нь УИХ-ын сонгуулийг орон нутгийн сонгуультай хамт хийнэ гэж батлах гэж байгаа юм биш шүү дээ. Зарчмаа ингээд тохирчих юм бол 4 дүгээр сарын 1 чинь УИХ-ын явуулдаг 2012 оны 6 дугаар сарын сүүлийн хоёр долоо хоногийн Ням гариг гэж гарах байхгүй юү. Тэгж хугацаагаа л өөрчилнө шүү дээ. 4 дүгээр сарын 1.

Д.Дондог: Тэгэхээр Баярцогт гишүүний санал тэгж болж байгаа юм биз дээ. Баярцогт гишүүн чинь бас өөр юм хэлээд байгаа шүү дээ.

С.Баярцогт: Юун өөр юм гэж яг адилхан юм ярьж байна шүү дээ. Наадах чинь УИХ-ын сонгуулийн хуулинд хугацаа яг заагдчихсан байхгүй юү. 6 дугаар сарын сүүлийн хоёр 7 хоногийн аль нэг ням гаригт гээд. Наад өгүүлбэр чинь цуг хийе гэхээр хоёр Ням гаригийн аль нэгэнд нь хийнэ шүү дээ.

Д.Дондог: Мэдээж хэрэг л дээ.

С.Баярцогт: Тэгэхгүй бол тэр мэдээж. Тэгэхдээ өөрөө харин он дээр нь 2008 гээд байгаа юмуу, 12 гээд байгаа юмуу. Баярцогт гишүүний хэлээд байгаа бол 2008 онд хийе гэсэн санаа хэлээд, Ламбаа гишүүн болохоор 12 онд хийнэ гээд ойлголцсон гээд хоёр өөр хугацаа хэлээд байна шүү дээ.

С.Баярцогт: Би ингэж хэлсэн шүү дээ Дондог даргаа. Одоо байгаагаараа бол 12 он гээд хийчихье. Тэгээд би юу гэж хэлсэн бэ гэхээр бид нар 8 он болгох бололцоотой юм. Тэр нь 5 сарын 2 сар гэдэг цөөнхөөрөө яваад, тэр эхнийхээ хуулин дээр 2 сар батлагдчихвал 8 он болгох гээд үзье. Тэгээд  болохгүй бол 12 оноороо явъя гэж байна шүү дээ.

Су.Батболд:  Тэгвэл Ламбаа гишүүн 5 сарыг сар болгосныгоо татаад авчих л даа. Тэгэх юм бол 12 он нь ойлгомжтой болно шүү дээ. Тэгээд 12 оноо гэж тохиролцоод тэгэх үү.

Наадах чинь яаж мэдэх вэ та нар их хүмүүсээ дуудаж цуглуулаад байна батлагдчихвал тэгээд 2008 он болоод явчихна шүү дээ.

Ц.Нямдорж: Их Хурлын сонгуулийн хууль байна уу.

Су.Батболд: Ер нь цаг хугацаа, хүн хүч олон юман дээр цуг явуулах нь зөвөө. Би зарчмын хувьд дэмжиж байна зөв. Тэгэхдээ одоо 2008 онд наадахыг чинь хийх хүн хүч ямар ч бололцоо байхгүй.

Өндөр сэнтий дээрээс харахад их амархан наадах чинь, яг газар дээр нь очиод чи үз өөр шүү.

Д.Дондог: Маргахаа боль.

Ц.Нямдорж: Одоо иймэрхүү юм ярихаа болиоч дээ. Чиний тэр 90 онд Сонгуулийн хороонд байсан хэнд падтай юм бэ. Тэгж ярих юм бол би чамайг төрөөгүй байхад би төрийн албанд зүтгэсэн.

С.Баярцогт: Тэр чинь ямар падтай юм бэ. Өмнө нь төрчихсөн юм чинь зүтгэж л таараа шүү дээ өөр юу хийх юм бэ.

Ц.Нямдорж: Чамайг энд тэнд маруужин долоогоод гүйгээд явж байхад чинь би Цэргийн ерөнхий прокурорын нэгдүгээр орлогч байсан.

С.Баярцогт: Нямдорж гуай юм болгон дээр хэрэлдэхээ боль. Би хийсэн ажлаа ярьж байна, энэ чинь бололцоотой гэдгийг нь хэлж байна. Тийм юм байхгүй, аягүй олон сонгууль өгч байсан шүү.

Ц.Нямдорж: … хуулийн өдөр зарладаг өдөр чинь хэд билээ.

С.Баярцогт: 6 дугаар сарын сүүлийн хоёр 7 хоногийн аль нэг ням гаригт гэж байгаа шүү дээ.

Ц.Нямдорж: Зүйл ангийг нь надад хэлээд өгөө. Зүгээр ажил хэрэг ярьж байхад дундуур нь ороод том том юм яриад.

С.Баярцогт: Наадуул чинь тийм юм ярьж байна шүү дээ.

С.Ламбаа: 6 дугаар сарын сүүлийн 7 хоногийн ням гариг л гэж байгаа. Аль нэг ням гариг гэж байгаа. Тэр өгүүлбэрээр оруулъя гэж.

Ц.Нямдорж: Ийм адилхан 8.2 гэсэн заалт байгаа юм байна л даа. УИХ-ын сонгууль зарлах гээд 8 дугаар зүйлийн 2 нь. Ээлжит сонгуулийн санал авах өдөр нь сонгуулийн жилийн 6 дугаар сарын сүүлийн хагасын аль нэг Ням гариг  байна гэсэн өгүүлбэр байна. Хэрвээ энэнтэй хамтатгана гэж үзэх юм бол Бат-Үүлийн тэр хэлсэн заалтыг яг энэ байдлаараа өөрчлөн найруулаад хийчихмээр юм шиг байна.

Тэгэхдээ ийм байна. Юуны тухайд давхар явуулах эсэхийн тухайд бид нар анх 4 сард гэсэн ийм тусдаа сонгууль явагдаж байх хуулийн төсөл дээр явцын дунд хэлэлцээд үзье гэсэн байр суурьтай байсан юм. Давхар явуулна гэдэг бол шинэ нөхцөл. Өргөн барьснаас нь өөр хувилбар шүү дээ. МАХН-ын бүлэг хурдхан завсарлага авмаар байна. Аль аль тал дээрээ ярьж байж энэ давхар явуулна гэдэг ойлголцож байж хийхгүй бол энд хэдэн гишүүд.

Одоо Чуулганаас бид завсарлага аваад бүлгээ цуглуулаад нэг санал солилцчихоод эргээд Байнгын хороо завсарлага аваад өнөөдөртөө багтаад ярилцаж болно шүү дээ. Хууль хэлэлцүүлгээр хийгээд байх шаардлага байхгүй. Ингээд Баярцогт гишүүн минь чи олон жил парламентад суулаа битгий нөхцөл байдлыг дандаа хурцатгаад бай л даа. Нэг их Сонгуулийн ерөнхий хороонд ажилласнаа яриад, Хувьсгалт Нам дандаа хулхиддаг гэж дайраад тэрэндээ хүрч ярих юм бол Их Хурлын сонгуулийн хуулийн пропорциональ системийг та нар хураасан шүү дэмий юм яриад бай.

С.Баярцогт: Санал гаргасан саналаа тайлбарлая. Миний саналыг өөр хүн тайлбарлаад байх юм. Би саналаа тайлбарлая.

Хувьсгалт нам энэ хуулийг чинь батлахгүй гээд асуудал тавих юм бол бид нар дараагийн хуулийг нь батлахгүй шүү тэрийг хэлчихье.

М.Энхсайхан: 12 онд зөвхөн энэ хоёр нам байна гэдгийг хэн батлаад байгаа юм бэ.

Хоёр нам 12 онд байх ч юмуу, байхгүй ч юмуу.

Д.Дондог: Нэг хууль хэлэлцээд маргаан үүсгээд, нөгөө хуулийг нь батлахгүй гэж битгий ингэж ярьж бай л даа.

Өнөөдөр Ламбаа гишүүн ч хэлсэн, би хэлсэн. Иргэд чинь энийг хүсээд байна гээд байгаа шүү дээ томсгохыг нь.

С.Ламбаа: Хамтад нь явуулах тухай асуудлыг манай бүлэг яриагүй гэж байгаа бол тэр асуудлыг  шийдэхээс нааш наад талын хуулин дээр манайх ярих юм байхгүй яг адилхан барьцана шүү дээ.

Д.Дондог: Одоо бүлэг Их Хуралд ороод завсарлага аваад тэрний дараагаар эргээд уулзъя за юү.

Хуралдаан 15 цаг 35 минутад завсарлав.

Соронзон хальснаас хянаж буулгасан:
Хуралдааны нарийн бичгийн дарга                                                       В.ОЮУН